PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/025	Bratislava, 13.mája 2009 	

Protimonopolný úrad Slovenskej republiky, odbor koncentrácií, v správnom konaní číslo 0008/OK/2009 začatom dňa 23.03. 2009 na základe oznámenia koncentrácie prostredníctvom svojho splnomocneného právneho zástupcu JUDr. Jaroslava Ružičku advokátskej kancelárie CCS Consulting, s.r.o., so sídlom Kapitulská 15,   811 01 Bratislava, vo veci koncentrácie podnikateľov Rheinisch - Bergische Verlagsgesellschaft mbH, so sídlom Zülpicher Straße 10, 40196 Düsseldorf, Spolková republika Nemecko, podnikateľa Prvá slovenská investičná skupina, a.s. so sídlom Prievozská 2/A, 821 09 Bratislava a podnikateľa Petit Press, a.s., so sídlom Lazaretská 12, 811 08 Bratislava

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí priamej  spoločnej kontroly podnikateľmi Rheinisch - Bergische Verlagsgesellschaft mbH, so sídlom Zülpicher Straße 10, 40196 Düsseldorf, Spolková republika Nemecko a  Prvá slovenská investičná skupina, a.s. so sídlom Prievozská 2/A, Bratislava 821 09 nad podnikom podnikateľa Petit Press, a.s., so sídlom Lazaretská 12, 811 08 Bratislava, IČO: 35 790 253, ku ktorej došlo na základe Zmluvy o kúpe a zámene akcií uzatvorenej dňa 09.03.2009  medzi predávajúcim HKM Beteilungs GmbH, so sídlom Geigenbühelstr. 216, 6100 Seefeld in Tirol, Österreich a medzi kupujúcim Rheinisch - Bergische Verlagsgesellschaft mbH, so sídlom Zülpicher Straße 10, 40196 Düsseldorf, Spolková republika Nemecko. 

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 1249/2009 dňa 23. 03. 2009 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorým podnikatelia Rheinisch - Bergische Verlagsgesellschaft mbH, so sídlom Zülpicher Straße 10, 40196 Düsseldorf, Spolková republika Nemecko (ďalej len „RBVG“) a  Prvá slovenská investičná skupina, a.s. so sídlom Prievozská 2/A, 821 09 Bratislava (ďalej len „Prvá slovenská investičná skupina“) prostredníctvom svojho splnomocneného právneho zástupcu JUDr. Jaroslava Ružičku advokátskej kancelárie CCS Consulting, s.r.o., so sídlom Kapitulská 15, 811 01 Bratislava (ďalej len „právny zástupca“), oznamujú nadobudnutie priamej spoločnej kontroly nad podnikom podnikateľa Petit Press, a.s., so sídlom Lazaretská 12, 811 08 Bratislava, IČO: 35 790 253 (ďalej len „Petit Press“) na základe Zmluvy o kúpe a zámene akcií uzatvorenej dňa 09.03.2009 medzi HKM Beteilungs GmbH, so sídlom Geigenbühelstr. 216, 6100 Seefeld in Tirol, Österreich, (ďalej len „HKM“) ako predávajúcim a medzi RBVG ako kupujúcim (ďalej len „Zmluva“). RBVG budú vykonávať priamu spoločnú kontrolu nad podnikom podnikateľa Petit Press spolu s  podnikateľom Prvá slovenská investičná skupina, a.s. so sídlom Prievozská 2/A, Bratislava 821 09 (ďalej len „Prvá slovenská investičná skupina“), ktorý vlastní 50% akcií. Transakcia spočíva v tom, že RBVG zamení s HKM  [...]% svojich akcií v spoločnosti Vltava-Labe-Press, a.s. spolu s dohodnutým doplatkom za 50% akcií v spoločnosti Petit Press. Zároveň spoločnosť Express Media Spólka z.o.o., dcérska spoločnosť RBVG predá  [...]% podiel v spoločnosti Gratka Spólka, z.o.o. spoločnosti Polskapresse Spólka z.o.o, dcérskej spoločnosti HKM.

Dňa 23.03.2009 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0008/OK/2009, o čom úrad informoval oznamovateľa koncentrácie listom číslo 1339/ PMÚ SR/2009 zo dňa 30.03.2009.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom číslo 1339/ PMÚ SR/2009 zo dňa 30.03.2009, vyzval účastníkov konania na doplnenie oznámenia koncentrácie. Účastníci konania doplnili chýbajúce informácie a podklady podľa § 10 ods. 12 zákona a vyhlášky listom zaevidovanými úradom pod číslom 1428/2009 dňa 03.04.2009. Nakoľko toto doplnenie neobsahovalo všetky chýbajúce informácie a podklady, úrad znovu vyzval účastníkov konania listom číslo 1450/PMÚ SR/2009 zo dňa 06.04.2009 na doplnenie predmetného oznámenia koncentrácie a súčasne ich upovedomil, že lehota na vydanie rozhodnutia podľa § 11 zákona nezačala plynúť. Účastníci konania doplnili chýbajúce informácie a podklady podľa § 10 ods. 12 zákona a vyhlášky listom zaevidovanými úradom pod číslom 1532/2009 dňa 15.04.2009. Doručením listu číslo 1532/2009 sa oznámenie predmetnej koncentrácie stalo úplným. 

Dňa 16. 04. 2009 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 1558/PMÚ SR/2009 zo dňa     17. 04. 2009.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 Eur (100 000 Sk) bol uhradený dňa 08. 04. 2009.

V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia  uvedené v eurách a súbežne sa na informatívne účely uvádzajú aj peňažné sumy v slovenských korunách, a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	RBVG

RBVG je spoločnosť spravovaná nemeckým právom a spoločenskou zmluvou zo dňa 16.11.1994, podľa ktorej bola založená ako spoločnosť s ručením obmedzeným. Spoločnosť je zapísaná v obchodnom registri registrovaného súdu Düsseldorf pod číslom 31858. RBVG je v súčasnosti holdingovou spoločnosťou, známa ako mediálna skupina Rheinische Post, ktorá pôsobí v oblasti vydávania novín, časopisov a v polygrafickom priemysle. RBVG je najvyššou materskou spoločnosťou celej skupiny. Štruktúra skupiny ako aj zoznam spoločností patriacich do skupina RBVG boli označené za predmet obchodného tajomstva a sú súčasťou spisového materiálu. 

RBVG a jej dcérske spoločnosti vykonávajú aktivity predovšetkým na masmediálnom trhu a to najmä: vydávanie denníkov, inzertných novín a iných tlačovín, ich distribúciu,  prevádzku lokálnych rádií, internetových portálov, ako i televízie, nakladateľskú a vydavateľskú činnosť a prevádzku tlačiarní. Predmetom podnikania je ďalej aj prevádzkovanie tlačiarní, organizovanie ciest, prenájom pozemkov, prevádzok, častí prevádzok a strojov všetkého druhu, ako aj  jednotná správa účastín/podielov. 

Hlavným produktom holdingu RBVG je denník Rheinische Post, ktorý vychádza od roku 1946. Denník Rheinische Post je po Westdeutsche Allgemeine Zeitung (WAZ) druhým najväčším regionálnym abonentným novinovým titulom v Nemecku. Noviny vychádzajú v 29 regionálnych mutáciách na území spolkovej krajiny Severného Porýnia – Vestfálska. 

Okrem Nemecka je RBVG zúčastnená svojimi aktivitami aj v Česku, Poľsku a Holandsku. V Slovenskej republike podnikateľ RBVG doposiaľ nevyvíjal žiadnu podnikateľskú aktivitu. 

Z vyššie uvedených skutočností vyplýva, že spoločnosť RBVG je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Prvá slovenská investičná skupina

Spoločnosť Prvá slovenská investičná skupina je akciovou spoločnosťou zapísanou v obchodnom registri Okresného súdu Bratislava I, odd: Sa, vložka č. 97/B, IČO: 00 699 977.

Prvá slovenská investičná skupina bola založená za účelom vzniku a správy podielových fondov ešte v období pred kupónovou privatizáciou. Neskôr založila niekoľko investičných privatizačných fondov pre prvú vlnu privatizácie. Po odchode zo sektora podielových fondov Prvá slovenská investičná skupina založila Prvú slovenskú brokerskú spoločnosť, lízingovú firmu B.O.F Leasing (dnes patrí do skupiny VÚB), bola investorom v Investiční banke Praha, Investičnej a rozvojovej banke Bratislava, v Slovenskej poisťovni, poisťovni Ergo (dnes patrí do skupiny ČSOB). 

Prvá slovenská investičná skupina sa k 31.12.2000 zlúčila so spoločnosťou Prvá slovenská brokerská spoločnosť, spol.s.r.o., ktorá bola zrušená bez likvidácie, ku dňu 02.05.2002 sa zlúčila so spoločnosťou Privátny holding, a.s., ktorá bola zrušená bez likvidácie, k 19.11.2004 sa zlúčila so spoločnosťou Spoločnosť finančných služieb, a.s., a ku dňu 30.06.2008 sa zlúčila so spoločnosťou BHS Slovakia, o.c.p., a.s., ktorá bola zrušená bez likvidácie. 

Predmetom činnosti spoločnosti Prvá slovenská investičná skupina sú podľa predložených podkladov a informácií nasledovné činnosti:

-	podnikanie s finančnými prostriedkami fyzických a právnických osôb, 
-	investície a majetkové účasti v obchodných spoločnostiach, 
-	investície do budov, novej výstavby, pozemkov, umeleckých diel, resp. iných objektov a predmetov podnikania s nimi,
-	činnosť organizačných a ekonomických poradcov, 
-	služby týkajúce sa riadenia holdingových spoločností, 
-	reklamná a propagačná činnosť.

Materskou spoločnosťou Prvej slovenskej investičnej skupiny je spoločnosť PROXY – FINANCE a.s. (ďalej len „PROXY – FINANCE“) založená podľa českého práva zapísanej do obchodného registra 27.12.1991 ako akciová spoločnosť, IČO: 18 623 174. Predmetom činnosti spoločnosti PROXY – FINANCE je činnosť ekonomických a organizačných poradcov a kúpa tovaru za účelom jeho ďalšieho predaja a predaj. 

Z vyššie uvedených skutočností vyplýva, že spoločnosť Prvá slovenská investičná skupina je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.3	Petit Press

Spoločnosť Petit Press je akciovou spoločnosťou zapísanou v obchodnom registri Okresného súdu Bratislava I, odd.: Sa, vložka č.: 2471/B, IČO: 35 790 253. Spoločnosť vlastnia dvaja akcionári – spoločnosť HKM a Prvá slovenská investičná skupina, pričom každý z nich vlastní 50 %-ný podiel na základnom imaní spoločnosti Petit Press. Spoločnosť má tri dcérske spoločnosti, ktoré sú jej odštepnými závodmi,  a to: Petit Press, a.s. divízia týždenníkov, Petit Press, a.s. divízia východ, Petit Press, a.s. divízia Bratislava. 

Spoločnosť Petit Press sa zaoberá predovšetkým vydavateľskou činnosťou, predajom a distribúciou periodickej a neperiodickej tlače, ako aj tlačou novín, kníh a časopisov. 

Predmetom činnosti spoločnosti Petit Press sú podľa predložených podkladov a informácií nasledovné činnosti:

-	vydavateľská činnosť v rozsahu voľnej činnosti,
-	predaj  a distribúcia periodickej a neperiodickej tlače,
-	tlač novín, kníh a časopisov,
-	reklamná a inzertná činnosť,
-	poradenská činnosť v oblasti vydávania periodickej a nepreriodickej tlače,
-	spracovávanie www stránok,
-	výroba nenahraných nosičov údajov pre elektronické médiá,
-	výroba, predaj a požičiavanie nahraných zvukových a zvukovo-obrazových záznamov so súhlasom autora,
-	organizovanie kultúrnych, športových a spoločenských podujatí,
-	prieskum trhu a verejnej mienky,
-	organizovanie vzdelávacích podujatí a školiaca činnosť.

Podľa oznámenia koncentrácie spoločnosť Petit Press okrem svojich troch odštepných závodov vykonáva priamu kontrolu nad viacerými internetovými portálmi (Primar s.r.o., NATANKUJ s.r.o., vii.sk, s.r.o.), ako aj nad nasledujúcimi spoločnosťami:

-	The Rock, s.r.o. , so sídlom Lazaretská 12, 811 08 Bratislava

-	Pekel spol. s.r.o., so sídlom Lazaretská 12, 811 08 Bratislava

-	Nadácia knihy školám, so sídlom Námestie SNP 30, 811 01 Bratislava

Spoločnosť Petit Press vykonáva svoje aktivity výlučne na území Slovenskej republiky s výnimkou Gruzínska, kde vykonáva svoje práva v gruzínskej spoločnosti MVP,  Ltd. 

Podnikateľ Petit Press okrem vydávania tlače pôsobí aj ako predajca a distribútor  svojich produktov na veľkoobchodnom trhu. V zmysle uvedeného má Petit Press vlastné redakcie, inzertné oddelenie a vlastné tlačiarne v Košiciach a Bratislave.   Prostredníctvom oddelenia distribúcie Petit Press zabezpečuje správu svojich predplatiteľov. Distribúciu svojich tlačovín predplatiteľom zabezpečuje vlastnou doručovacou službou iba v Bratislave, okresoch Dunajská Streda a Komárno. V ostatných častiach Slovenska a zároveň i v zahraničí zabezpečujú distribúciu tretie strany. V rámci distribúcie na predajné miesta podnikateľ Petit Press plne spolupracuje s tretími stranami. 

Výroba celej produkcie edičných titulov knihy/DVD/CD je zabezpečovaná dodávateľským spôsobom. Predaj je v prevažnej miere realizovaný prostredníctvom internetového portálu sme.sk, prípadne prostredníctvom kontaktných miest.

Vzhľadom na to, že spoločnosť Petit Press je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 09.03.2009 spoločnosť HKM ako predávajúci a podnikateľ RBVG ako kupujúci uzatvorili  Zmluvu o kúpe a zámene akcií. Predmetom tejto Zmluvy je kúpa a zámena akcií medzi týmito dvoma spoločnosťami, ako aj medzi ich dcérskymi spoločnosťami. Táto transakcia je súčasťou širšej zámeny pozícií na trhu v Poľsku, Česku  a v Slovenskej republike. Transakcia spočíva v tom, že RBVG zamení svojich  [...]% akcií v spoločnosti Vltava-Labe-Press, a.s. spolu s dohodnutým doplatkom za 50% akcií v spoločnosti Petit Press. Zároveň spoločnosť Express Media Spólka z.o.o., dcérska spoločnosť RBVG predá [...]% podiel v spoločnosti Gratka Spólka, z.o.o. spoločnosti Polskapresse Spólka z.o.o, dcérskej spoločnosti HKM.

Spoločnosť RBVG získa na základe Zmluvy o kúpe a zámene akcií 50%-ný podiel na základnom imaní spoločnosti Petit Press. Vlastnícka štruktúra podnikateľa Petit Press bude po ukončení koncentrácie charakterizovaná vlastníctvom 50% akcií spoločnosťou RBVG a 50% akcií spoločnosťou Prvá slovenská investičná skupina. Zároveň i kontrola nad cieľovým podnikateľom Petit Press bude vykonávaná spoločne prostredníctvom výkonu akcionárskych práv vyššie uvedených akcionárov  RBVG a Prvá slovenská investičná skupina. 

Na základe predložených podkladov a informácií úrad zistil, že podnikateľ RBVG spolu s podnikateľom Prvá slovenská investičná skupina, uskutočnením posudzovanej koncentrácie, získavajú možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Petit Press. Z vyššie uvedeného teda vyplýva, že uskutočnením posudzovanej koncentrácie nadobudne podnikateľ RBVG spoločne s podnikateľom Prvá slovenská investičná skupina priamu spoločnú kontrolu nad podnikom podnikateľa Petit Press. Daná skutočnosť vyplýva zo stanov podnikateľa Petit Press. 

Vzhľadom na vyššie uvedené skutočnosti úrad dospel k záveru, že uzatvorením Zmluvy o kúpe a zámene akcií vznikla koncentrácia medzi podnikateľmi RBVG, Prvou slovenskou investičnou skupinou a Petit Press podľa § 9 ods. 1 písm. b) zákona v spojení s § 9 ods. 4 písm. a) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkmi konania v prípade predmetnej koncentrácie je podnikateľ RBVG a podnikateľ Prvá slovenská investičná skupina, ktorí získavajú priamu spoločnú kontrolu nad podnikom podnikateľa Petit Press. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie sú teda účastníkmi koncentrácie podnikateľ RBVG a podnikateľ Prvá slovenská investičná skupina, ktorý získavajú priamu spoločnú kontrolu nad podnikom podnikateľa Petit Press, ako aj podnikateľ Petit Press, nad ktorým je priama spoločná kontrola získavaná. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 39 832 702,65 Eur (1 200 000 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 210,79 Eur (360 000 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 Eur (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 Eur (1 200 000 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu (ďalej len „vyhláška o obratoch“)

Na základe predložených podkladov a informácii úrad zistil, že Petit Press dosiahol v roku 2007 v Slovenskej republike celkový obrat presahujúci sumu 16 596 959,44 EUR (500 000 000 Sk) a podnikateľ RBVG v roku 2007 dosiahol celkový celosvetový obrat presahujúci sumu 39 832 702,65 EUR (1 200 000 000 Sk). Podnikateľ Prvá slovenská investičná skupina dosiahol celkový celosvetový obrat nepresahujúci sumu 39 832 702,65 EUR (1 200 000 000 Sk).

Vzhľadom na to, že účastníci konania označili presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Za predchádzajúce účtovné obdobie na výpočet obratu sa úrad rozhodol akceptovať údaje za rok 2007, nakoľko zo strany RBVG a Petit Press ako účastníkov koncentrácie v čase oznámenia koncentrácie nebola predložená účtovná závierka overená audítorom za rok 2008.

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 

a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva o kúpe a zámene akcií, ktorá bola uzatvorená dňa 09.03.2009. Vzhľadom na to, že oznámenie predmetnej koncentrácie bolo doručené úradu dňa 23.03.2009, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Vzhľadom na to, že podnikateľ RBVG nepôsobí na území Slovenskej republiky v tej istej oblasti ako je to v prípade podnikateľa Petit Press, úrad dospel k záveru, že pri vymedzení relevantných trhov sa bude v nasledujúcom texte rozhodnutia zaoberať iba vymedzením relevantných trhov nadobúdanej spoločnosti. 

Spoločnosť Petit Press je vydavateľom rôznych typov a druhov periodickej tlače. Rovnako ako to bolo v prípade rozhodnutia 2004/FH/3/1/021 zo dňa 10.02.2004 úrad sa stotožnil s tým, že funkciu prinášania nových informácií spĺňajú aj iné médiá, ako sú napríklad televízia a rozhlas, tieto sa od tlače odlišujú jednotlivými charakteristikami ako kvantita, hĺbka informácií, frekvencia publikovania, aktuálnosť a prístup. Na základe tejto skutočnosti tlač nie je plnohodnotným substitútom iných médií, nakoľko prináša širší a hlbší rozsah informácií a názorov na problematiku ako rozhlas, či televízia. 

Z pohľadu konečného spotrebiteľa môže byť vydávanie periodickej tlače primárne rozdelené podľa periodicity (denne, týždenne, mesačne). Takéto rozdelenie vyplýva zo skutočnosti, že aktuálnosť, hĺbka a hodnota informácií poskytnutá v jednotlivých druhoch periodík je rôzna, pričom sa tieto jednotlivé druhy odlišujú cenou, typom tlače či papiera, formátom, dĺžkou a charakterom jednotlivých príspevkov.  

Substitútmi niektorých titulov môže byť aj internet. Hoci medziročne klesá počet vydávaných periodík a stúpa počet čitateľov internetových portálov, pre skupinu konečných spotrebiteľov s nízkym príjmom sú noviny stále nenahraditeľným produktom v súvislosti s cenou počítačov a dostupnosťou internetového pripojenia. Vydávanie periodickej tlače teda predstavuje osobitný trh. 

Keďže každá z vyššie uvedených skupín periodík – denníky, týždenníky a mesačníky – uspokojuje vzhľadom na  rozdiel charakteru poskytovaných informácií iné informačné potreby svojich čitateľov, jednotlivé periodiká v rámci daných skupín nie sú vzájomne zastupiteľné a každá vytvára osobitný relevantný trh. Zároveň i cena týchto tovarov je značne odlišná a zasahuje rôzne skupiny spotrebiteľov. 

Pokiaľ ide o vzájomnú zastupiteľnosť týždenníkov a dvojtýždenníkov v oblasti vydávania periodickej tlače úrad zistil, že obe periodiká majú podobnú obsahovú štruktúru poskytovaných informácií (zaujímavosti, kuriozity, športové správy, reportáže z rôznych oblastí spoločenského a ekonomického života), distribuujú sa po celom území Slovenskej republiky a sú určené pre širokú čitateľskú obec. Na základe týchto skutočností úrad zaradil vydávanie dvojtýždenníkov a týždenníkov do jednej oblasti. 

Pri skúmaní vydávania periodickej tlače úrad vychádzal aj z toho, že niektoré skupiny periodík sa zaoberajú dianím a udalosťami z celého územia Slovenskej republiky, iné sú zamerané na udalosti a správy z konkrétneho regiónu, či lokality s obsahom prinášaných informácií pre konečných čitateľov žijúcich v danom regióne alebo lokalite. Keďže regionálne periodiká poskytujú špecifický okruh informácií a zaoberajú sa inou problematikou, ako sa zaoberajú periodiká celoštátne, nepredstavujú regionálne periodiká substitúty pre celoštátne periodiká. Úrad sa skúmaním tejto skutočnosti zaoberal a  vymedzil relevantné trhy nasledovne:

1.	vydávanie denníkov s celoštátnou pôsobnosťou

2.	vydávanie denníkov s regionálnou pôsobnosťou

3.	vydávanie týždenníkov s celoštátnou pôsobnosťou

4.	vydávanie týždenníkov s regionálnou pôsobnosťou

Podnikateľ Petit Press je na trhu denníkov s celoštátnou pôsobnosťou zastúpený dvoma svojimi periodikami, a to denníkom SME a denníkom ÚJ SZÓ. 

Na trhu denníkov s regionálnou pôsobnosťou pôsobí podnikateľ Petit Press prostredníctvom denníka Korzár v 8 regionálnych mutáciách, a to Košický, Prešovský, Zemplínsky, Spišský, Tatranský, Gemerský, Humenský a Ľubovniansky. 

Na trhu týždenníkov s  celoštátnou pôsobnosťou je podnikateľ Petit Press aktívny prostredníctvom titulov Roľnícke noviny, Vásarnáp a prostredníctvom dvojtýždenníka TV Svet. 

Na trhu týždenníkov s regionálnou pôsobnosťou pôsobí podnikateľ Petit Press prostredníctvom svojich regionálnych mutácií týždenníka MY – MY Topoľčianske noviny, MY Kysucké noviny, MY Liptovské noviny, MY Noviny Žiarskej kotliny, MY Oravské noviny, MY Nitrianske noviny, MY Novohradské noviny, MY Zvolensko-podpolianske noviny, MY Turčianske noviny, MY Noviny stredného Považia, MY Hornonitrianske noviny, MY Banskobystrické noviny, MY Trenčianske noviny, MY Trnavské noviny a MY Žilinské noviny. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Podľa účastníkov konania predstavuje Slovenská republika územie, ktoré je pri definovaní vyššie vymedzených relevantných trhov homogénne a zároveň odlíšiteľné od susedných území. Účastníci konania vychádzajú zo skutočnosti, že jazyková bariéra ako aj informačná hodnota publikácií a titulov, spravodajstvo ako aj spoločenské témy zamerané na spotrebiteľov v krajine pôvodu tovarov spôsobuje, že tieto tovary nepredstavujú podľa názorov účastníkov konania substitúty na žiadnom inom z definovaných geografických trhov.

Z priestorového hľadiska tak územie Slovenskej republiky predstavuje v rámci vyššie vymedzených tovarových relevantných trhov samostatný priestorový relevantný trh, pričom úrad vychádza aj zo záverov uvedených v analýze mediálneho sektora vypracovanej Európskou Komisiou ako aj rozhodnutia úradu 2004/FH/3/1/021 zo dňa 10.02.2004, kde bol za geografický relevantný trh vydávania celoštátnej periodickej tlače označený trh národný. Pri analýze trhov s regionálnou pôsobnosťou úrad zobral do úvahy a zohľadnil špecifiká, ktorými sú v každom regióne tieto trhy ovplyvňované. 

Úrad pri definovaní priestorového relevantného trhu vychádzal aj z vyššie uvedenej skutočnosti, že regionálne periodiká prinášajú svojim čitateľom špecifický rozsah informácií a zameriavajú sa na iný obsah informácií, čím nie sú považované za vzájomne zastupiteľné tovary pre celoštátne periodiká. 

Vzhľadom nato, že tak ako bude uvedené neskôr, predmetná koncentrácia neovplyvní podmienky hospodárskej súťaže v oblasti vyššie uvedených periodík s celoštátnou alebo regionálnou pôsobnosťou, úrad ponechal pre účely tohto rozhodnutia prednú definíciu priestorového relevantného trhu otvorenú a v ďalšej časti rozhodnutia sa zaoberal skúmaním dopadov posudzovanej koncentrácie na relevantné trhy vydávanie denníkov s celoštátnou pôsobnosťou, vydávanie denníkov s regionálnou pôsobnosťou, vydávanie týždenníkov s celoštátnou pôsobnosťou a vydávanie týždenníkov s regionálnou pôsobnosťou na území Slovenskej republiky a jednotlivých regiónov. 

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Podľa podkladov a informácií uvedených v oznámení koncentrácie je dôvodom posudzovanej koncentrácie snaha predávajúceho HKM a kupujúceho RBVG preskupiť svoje aktivity v jednotlivých krajinách, a to konkrétne na Slovensku, v Českej republike a Poľsku.

Účinkom koncentrácie bude podľa oznámenia koncentrácie získanie know-how podnikateľa RBVG pre aktivity podnikateľa Petit Press. Ako podnikateľ RBVG, tak aj podnikateľ Petit Press aktívne pôsobia najmä v oblasti vydávania periodickej tlače, iných tlačovín a prevádzkovania internetových portálov v inej geografickej oblasti. Spoločnosť RBVG zároveň pôsobí aj v oblasti lokálnych televízií a rozhlasov. Spoločnosť Prvá slovenská investičná spoločnosť sa predovšetkým zameriava na podnikanie s finančnými prostriedkami, investovanie a reštrukturalizácie podnikov. 

Pri posudzovaní dopadov predmetnej koncentrácie na hospodársku súťaž na vymedzených relevantných trhoch úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich. 

Ministerstvo kultúry Slovenskej republiky podľa zákona č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon), ktorý nadobudol účinnosť dňa 01.06.2008, eviduje periodickú tlač zápisom do Zoznamu periodickej tlače (ďalej len „Zoznam“), zmenou zápisu v tomto Zozname a výmazom zápisu z tohto Zoznamu. Na základe tejto skutočnosti o zápis periodickej tlače do Zoznamu požiada písomne osoba, ktorá mieni vydávať periodickú tlač alebo vydavateľ periodickej tlače najneskôr v deň začiatku vydávania periodickej tlače. V súvislosti so zverejnením Zoznamu na stránke Ministerstva kultúry úrad konštatuje, že v oblasti periodickej tlače je zaevidovaných 1370 periodík bez ohľadu na regionálnu príslušnosť, periodicitu vydávania, rozsah a obsah tlače. 

Účastník koncentrácie podnikateľ Petit Press označil za svojich konkurentov spoločnosti Perex, a.s., Trnavská cesta 39/A, 831 04 Bratislava (ďalej len „PEREX“), Ringier Slovakia, a.s., Prievozská 14, 821 09 Bratislava (ďalej len „Ringier Slovakia“), SPOLOČNOSŤ 7 PLUS, s.r.o., Panónska cesta 9, 852 32 Bratislava (ďalej len „SPOLČNOSŤ 7 PLUS“), TV TIP, a.s., Jašíkova 2, 821 03 Bratislava (ďalej len „TV TIP“), STAR Production, s.r.o., Dr. Vladimíra Clementisa 10, 821 02 Bratislava (ďalej len STAR Production“), Ecopress, a.s., Seberíniho 1, 820 07 Bratislava (ďalej len Ecopress“), BAUER MEDIA SK v.o.s., Panónska cesta 7, 851 04 Bratislava (ďalej len BAUER MEDIA). Na trhu pôsobia tiež spoločnosti W Press, a.s., Partizánska 2, 	   811 03 Bratislava, Spolok sv. Vojtecha – VOJTECH spol. s.r.o., Radlinského 5, 917 01 Trnava a Trend Holding, spol. s.r.o.,  Tomášikova 23, 821 01 Bratislava. 

Úrad sa ďalej zaoberal dopadom koncentrácie na hospodársku súťaž na vyššie vymedzených relevantných trhoch:

Vydávanie denníkov s celoštátnou pôsobnosťou

Celkovú veľkosť predmetného relevantného trhu vyčíslil úrad na základe oznámenia koncentrácie a pravidelného zverejňovania mesačných údajov Kancelárie pre overovanie nákladov tlače ABC SR (ďalej len „Kancelária ABC SR). Toto združenie bolo založené troma jeho účastníkmi, a to Združením vydavateľov periodickej tlače, Klubom reklamných agentúr Slovenska a Slovenským združením značkových výrobkov v roku 1999. Združenie vydavateľov periodickej tlače je zastúpené vydavateľstvami ako Ecopress, Perex, Petit Press, Spoločnosť 7 Plus, Ringier Slovakia a regionálnymi vydavateľmi. 

Zo získaných podkladov a informácií úrad zistil, že podľa výšky trhového podielu dosiahol podnikateľ Petit Press v roku 2008 21% podiel na trhu vydávania denníkov s celoštátnou pôsobnosťou, pričom z hľadiska trhových podielov predstavujú najbližších konkurentov podnikateľa Petit Press spoločnosti PEREX a SPOLOČNOSŤ 7 PLUS, obaja s rovnakým 16% podielom. Prvé miesto podľa výšky trhových podielov dosiahlo vydavateľstvo Ringier Slovakia s 43%-ným podielom. V oblasti vydávania denníkov s celoštátnou pôsobnosťou vychádza na území SR ešte denník Lekárnik, ktorý je však určený špecifickému okruhu spotrebiteľov. 

Vydávanie denníkov s regionálnou pôsobnosťou

Na vydávanie denníkov s regionálnou pôsobnosťou sa zameriava vydavateľstvo Petit Press prostredníctvom denníka Korzár vo svojich 8 regionálnych mutáciách na východnom Slovensku. Okrem denníka Korzár vydavateľstva Petit Press vychádza na východnom Slovensku regionálny denník Prešovský večerník vydavateľstva Privatpress. 

Vydávanie týždenníkov s celoštátnou pôsobnosťou

Na vydávanie týždenníkov s celoštátnou pôsobnosťou sa zameriava najmä spoločnosť Ringier s viac ako 30% podielom na trhu, ktorý dosiahla v roku 2008. Jeho priamym a najbližším konkurentom na tomto trhu je SPOLOČNOSŤ 7 PLUS s trhovým podielom okolo 27%, ktorý dosiahla v roku 2008. Spoločnosť BAUER MEDIA vďaka získaniu troch týždenníkov v roku 2007 dosiahla 21% podiel na tomto trhu v roku 2008. Podľa zverejňovania mesačných údajov Kancelárie pre overovanie nákladov tlače ABC SR v roku 2008 dosiahlo vydavateľstvo Petit Press prostredníctvom svojich dvoch týždenníkov Roľnícke noviny a Várnasáp, a svojho dvojtýždenníka TV SVET  6% podiel na trhu vydávania týždenníkov s celoštátnou pôsobnosťou.  

Vydávanie týždenníkov  s regionálnou pôsobnosťou

V rámci vydávania týždenníkov s regionálnou pôsobnosťou podľa zoznamu periodickej tlače v Slovenskej republike pôsobí 81 regionálnych, krajských týždenníkov a dvojtýždenníkov. Vydavateľstvo Petit Press sa prostredníctvom svojich regionálnych mutácií týždenníka MY zameriava hlavne na regióny stredného a západného Slovenska. Nakoľko sa však na trhu vydávania regionálnych týždenníkov nachádza viacero lokálnych i regionálnych konkurentov, úrad zistil, že pôsobenie vydavateľstva Petit Press v jednotlivých regiónoch a krajoch je vystavené dostatočnej hospodárskej súťaži. 

Ako už úrad uviedol vyššie, podnikateľ RBVG doteraz nedosiahol ani na jednom z vymedzených relevantných trhov na slovenskom trhu žiadny trhový podiel, nakoľko svoje podnikateľské aktivity vyvíjal mimo územia Slovenskej republiky. Vzhľadom na to, že existujúca štruktúra trhu sa po uskutočnení koncentrácie nezmení, ako aj vzhľadom na postavenie ostatných konkurentov na všetkých vymedzených tovarových relevantných trhoch, úrad sa skúmaním vymedzených tovarových relevantných trhov bližšie nezaoberal. 

Rovnako ako v rozhodnutí 2004/FH/3/1/021 zo dňa 10.02.2004 sa úrad stotožňuje s tvrdením, že v oblasti vydávania periodickej tlače nie je vstup nového titulu v úvodnej fáze obmedzovaný významnejšími prekážkami. Predajnosť nového titulu je v prvých dvoch až troch mesiacoch ovplyvnená faktom, že kupujúci testujú jeho obsah. Dopyt po novom titule je v krátkom časovom horizonte ťažko predvídateľný a jeho obľúbenosť a úspešnosť v budúcnosti sa nedá presne určiť. Či sa vydavateľovi takýto nový titul oplatí vydávať, záleží na preferenciách a lojalite zákazníkov, ktoré sa vybudujú a dajú určiť po určitom čase. Tento čas je závislý od periodicity tlače – či sú to denníky, týždenníky alebo mesačníky. 

V oznámení koncentrácie účastník koncentrácie Petit Press uvádza, že vydávanie periodickej tlače tradične nezasahujú významné legislatívne, regulačné, či finančné bariéry. 

Dôkazom tohto tvrdenia je aj vstup podnikateľa BAUER MEDIA na trh v roku 2006, a to nákupom troch programových časopisov Eurotelevízia, Telemagazín a TV Max. V  roku 2008 uviedla spoločnosť BAUER MEDIA na trh týždenník Chvíľka pre teba a Rytmus života.  

Rovnakým dôkazom je aj vstup denníka Plus JEDEN DEŇ na trh koncom roku 2006, pričom v roku 2008 sa stal druhým najpredávanejším denníkom na slovenskom trhu. Vstup tohto denníka koncom roka 2006 spôsobil zníženie predaja priamej konkurencie – denníka Nový čas, ako aj mienkotvorných denníkov SME a Pravda. 

Na základe uvedených skutočností úrad konštatuje, že v oblasti vydávania periodickej tlače neexistujú významné bariéry vstupu. Jedinou povinnosťou pre vydavateľov tlače je registrácia periodika v Zozname Ministerstva kultúry SR, čo úrad nepovažuje za významnú legislatívnu bariéru. 

Podľa oznámenia koncentrácie predstavoval objem vývozu periodickej tlače vydavateľstva Petit Press zanedbateľnú hodnotu.  Hoci sa denník SME predáva v Prahe i v zahraničných letoviskách, jeho vývoz nemožno považovať za významný z pohľadu ovplyvnenia celkového objemu vyššie vymedzených predmetných relevantných trhov. 

Vzhľadom na to, že podnikateľ RBVG pred uskutočnením koncentrácie nezastával na predmetnom relevantnom trhu žiadne postavenie a aktivity Prvej slovenskej investičnej skupiny sa nemenia, ako aj vzhľadom na postavenie ostatných konkurentov, uskutočnením posudzovanej koncentrácie sa existujúca štruktúra na tomto trhu nezmení. 

Vzhľadom k tomu, že v prípade predmetnej koncentrácie nedochádza k zmene existujúcej trhovej štruktúry z pohľadu subjektov pôsobiacich na relevantných trhoch, a vzhľadom na skutočnosť, že postavenie účastníkov koncentrácie sa po uskutočnení posudzovanej koncentrácie v oblasti vydávania denníkov s celoštátnou pôsobnosťou, denníkov s regionálnou pôsobnosťou, týždenníkov s celoštátnou pôsobnosťou a týždenníkov s regionálnou pôsobnosťou nezmení, predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti vydávania denníkov s celoštátnou pôsobnosťou, vydávania denníkov s regionálnou pôsobnosťou, vydávania týždenníkov s celoštátnou pôsobnosťou a vydávania  týždenníkov s regionálnou pôsobnosťou

7.	
Záver

Vzhľadom nato, že v tomto prípade dochádza ku koncentrácii formou získania kontroly podnikateľa RBVG spolu s podnikateľom Prvá slovenská investičná skupina nad podnikom podnikateľa Petit Press na základe Zmluvy, ktorá nezmení existujúcu štruktúru konkurenčného prostredia, úrad dospel k záveru, že posudzovaná koncentrácia nevytvára alebo neposilňuje dominantné postavenie účastníkov koncentrácie, ktorej dôsledkom sú významné prekážky efektívnej hospodárskej súťaže v oblasti vydávania denníkov s celoštátnou pôsobnosťou, vydávania denníkov s regionálnou pôsobnosťou, vydávania týždenníkov s celoštátnou pôsobnosťou a vydávania  týždenníkov s regionálnou pôsobnosťou

Podľa § 33 zákona úrad listom číslo 1902/PMÚ SR/2009 zo dňa 13.05.2009 podal účastníkom konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastníci konania sa prostredníctvom právneho zástupcu k predmetnej výzve vyjadrili do zápisnice, spísanej na úrade dňa 13.05.2009, v ktorej uviedli, že k výzve, ani k podkladom rozhodnutia alebo spôsobu jeho zistenia nemajú žiadne výhrady, pripomienky, ani návrhy na doplnenie a v súvislosti so správnym konaním č. 0008/OK/2009 súhlasia so zisteniami a závermi úradu.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov RBVG, Prvá slovenská investičná skupina a Petit Press na základe Zmluvy priamo súvisia a sú nevyhnutné na jej uskutočnenie.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Jaroslav Ružička
Advokát
CCS Consulting, s.r.o.
Kapitulská 15
811 01 Bratislava